CELEX: 32013D0317
Language: sk
Date: 2013-06-21 00:00:00
Title: 2013/317/EÚ: Rozhodnutie Rady z  21. júna 2013 , ktorým sa zrušuje rozhodnutie 2009/591/ES k existencii nadmerného deficitu v Lotyšsku

26.6.2013   
            
            
               SK
            
            
               Úradný vestník Európskej únie
            
            
               L 173/48
            
         ROZHODNUTIE RADY
   z 21. júna 2013,
   ktorým sa zrušuje rozhodnutie 2009/591/ES k existencii nadmerného deficitu v Lotyšsku
   (2013/317/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 12,
   so zreteľom na odporúčanie Európskej komisie,
   keďže:
   
               (1)
            
            
               Rada 7. júla 2009 na základe odporúčania Komisie v súlade s článkom 104 ods. 6 Zmluvy o založení Európskeho spoločenstva (Zmluva o ES) rozhodla v rozhodnutí 2009/591/ES (1), že v Lotyšsku existuje nadmerný deficit. Rada poukázala na to, že deficit verejných financií dosiahol v roku 2008 úroveň 4,0 % HDP, čo je nad referenčnou hodnotou 3 % HDP stanovenou v zmluve, zatiaľ čo hrubý verejný dlh bol na úrovni 19,5 % HDP, t. j. výrazne pod referenčnou hodnotou 60 % HDP stanovenou v zmluve (2).
            
         
               (2)
            
            
               Na základe odporúčania Komisie Rada vydala 7. júla 2009 v súlade s článkom 104 ods. 7 Zmluvy o ES a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (3) odporúčanie Lotyšsku, aby odstránilo nadmerný deficit do roku 2012. Odporúčanie bolo zverejnené.
            
         
               (3)
            
            
               V súlade s článkom 4 Protokolu o postupe pri nadmernom deficite, ktorý je pripojený k zmluvám, Komisia poskytuje údaje na účely uplatňovania tohto postupu. Ako súčasť uplatňovania uvedeného protokolu majú členské štáty oznamovať údaje o deficite verejných financií a verejnom dlhu, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (4).
            
         
               (4)
            
            
               Pri posudzovaní toho, či má byť rozhodnutie o existencii nadmerného deficitu zrušené, Rada musí prijať rozhodnutie na základe oznámených údajov. Okrem toho by sa rozhodnutie o existencii nadmerného deficitu malo zrušiť len vtedy, keď sa v prognózach útvarov Komisie odhaduje, že deficit nepresiahne hranicu 3 % HDP v časovom horizonte prognózy.
            
         
               (5)
            
            
               Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenia Lotyšska pred 1. aprílom 2013, a na základe predpovede útvarov Komisie z jari 2013 možno prijať tieto odôvodnené závery:
               
                           —
                        
                        
                           Deficit verejných financií, ktorý v rokoch 2009 a 2010 dosiahol vysokú úroveň (9,8 % HDP a 8,1 % HDP) čiastočne aj vplyvom opatrení zameraných na stabilizáciu finančného sektora, sa v roku 2011 začal rýchlo znižovať a v tom istom roku dosiahol úroveň 3,6 % HDP. K tomuto zlepšeniu došlo vďaka rozsiahlej fiškálnej konsolidácii, ktorá sa vykonala v rokoch 2009 až 2011 v rámci programu ekonomických úprav financovaného prostredníctvom pomoci pre platobnú bilanciu, ako aj vďaka zlepšujúcim sa cyklickým podmienkam. Program ekonomických úprav sa v januári 2012 úspešne dokončil. Deficit verejných financií sa v roku 2012 ešte viac znížil, a to na 1,2 % HDP, takže klesol pod cieľovú úroveň 2,1 % HDP stanovenú v konvergenčnom programe na roky 2012 – 2016 a nachádzal sa výrazne pod referenčnou hodnotou 3 % HDP stanovenou v zmluve. Na strane príjmov sa prejavili priaznivé cyklické podmienky a zlepšenie efektívnosti daňového systému, zatiaľ čo rast výdavkov zostal výrazne pod úrovňou rastu nominálneho HDP. V dôsledku toho sa v roku 2012 podiel príjmov štátu na HDP zvýšil o ¼ percentuálneho bodu, zatiaľ čo podiel výdavkov štátu na HDP sa znížil o 2 percentuálne body.
                        
                     
                           —
                        
                        
                           V konvergenčnom programe na roky 2012 – 2016 sa predpokladá, že celkový deficit sa bude v roku 2013 nachádzať na úrovni 1,1 % HDP a následne sa bude pohybovať na stabilnej úrovni 0,9 % HDP až do roku 2016. V prognóze útvarov Komisie z jari 2013 sa predpokladá, že deficit verejných financií v roku 2013 zostane celkovo na nezmenenej úrovni 1,2 % HDP a v 2014 klesne na 0,9 % HDP, takže zostane výrazne pod referenčnou hodnotou 3 % HDP.
                        
                     
                           —
                        
                        
                           Verejný dlh bol v roku 2012 na úrovni 40,7% HDP. V prognóze útvarov Komisie z jari 2013 sa predpokladá, že hrubý verejný dlh sa v roku 2013 zvýši na 43,2 % HDP, keďže vláda zhromažďuje aktíva na rozsiahle splácanie dlhu plánované na roky 2014 a 2015. Očakáva sa, že postupne ako bude dochádzať k splácaniu, sa verejný dlh v roku 2014 opäť zníži približne na 40 % HDP.
                        
                     
         
               (6)
            
            
               Rada pripomína, že Lotyšsko by malo od roku 2013, t. j. roku, ktorý nasleduje po odstránení nadmerného deficitu, zabezpečiť splnenie požiadaviek preventívnej časti Paktu stability a rastu, ktorého súčasťou je aj dodržiavanie referenčnej hodnoty stanovenej pre výdavky.
            
         
               (7)
            
            
               V súlade s článkom 126 ods. 12 Zmluvy o fungovaní Európskej únie sa má rozhodnutie Rady o existencii nadmerného deficitu zrušiť, ak sa podľa názoru Rady v príslušnom členskom štáte odstránil nadmerný deficit.
            
         
               (8)
            
            
               Podľa názoru Rady bol nadmerný deficit v Lotyšsku odstránený a rozhodnutie 2009/591/ES by sa preto malo zrušiť,
            
         PRIJALA TOTO ROZHODNUTIE:
   Článok 1
   Z celkového hodnotenia vyplýva, že nadmerný deficit v Lotyšsku sa odstránil.
   Článok 2
   Rozhodnutie 2009/591/ES sa týmto zrušuje.
   Článok 3
   Toto rozhodnutie je určené Lotyšskej republike.
   
      V Luxemburgu 21. júna 2013
      
         
            Za Radu
         
         
            predseda
         
         M. NOONAN
      
   
   
      (1)  Ú. v. EÚ L 202, 4.8.2009, s. 50.
   
      (2)  Po prijatí rozhodnutia 2009/591/ES boli deficit verejných financií a verejný dlh na rok 2008 upravené na súčasné hodnoty 4,2 % HDP a 19,8 % HDP.
   
      (3)  Ú. v. ES L 209, 2.8.1997, s. 6.
   
      (4)  Ú. v. EÚ L 145, 10.6.2009, s. 1.